               EUROOPA KOMISJON
            Brüssel,4.3.2022
            COM(2022) 79 final
            2022/0057(NLE)

            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel EMP ühiskomitees seoses EMP lepingu IX lisa „Finantsteenused“ ja protokolli nr 37 (mis sisaldab artikliga 101 ette nähtud loetelu) muutmisega(EMP EFTA riikide osalemine liikmesriikide jätkusuutliku rahastamise eksperdirühmas)
            (EMPs kohaldatav tekst)

               SELETUSKIRI

               1.Kavandatav reguleerimisese

               Käesolev ettepanek käsitleb otsust, millega määratakse kindlaks liidu nimel EMP ühiskomitees võetav seisukoht seoses ühiskomitees vastu võetava otsusega, mis käsitleb IX lisa „Finantsteenused“ ja protokolli nr 37 (mis sisaldab artikliga 101 ette nähtud loetelu) muutmist.

               2.Ettepaneku taust

               2.1.EMP leping

               Euroopa Majanduspiirkonna lepinguga (edaspidi „EMP leping“) tagatakse EMP kodanikele ja ettevõtjatele siseturul võrdsed õigused ja kohustused. Sellega nähakse ette nelja vabadust käsitlevate ELi õigusaktide kohaldamine kõigis 30 EMP riigis, mille hulka kuuluvad ELi liikmesriigid, Norra, Island ja Liechtenstein. Lisaks hõlmab EMP leping koostööd muudes olulistes valdkondades, nagu teadus- ja arendustegevus, haridus, sotsiaalpoliitika, keskkond, tarbijakaitse, turism ning kultuur, mis on koondatud ühisnimetuse „kõrvalmeetmed ja horisontaalpoliitika“ alla. Leping jõustus 1. jaanuaril 1994. Euroopa Liit koos liikmesriikidega on lepingu osaline.

               2.2.EMP ühiskomitee

               EMP ühiskomitee vastutab EMP lepingu rakendamise eest. Tegemist on foorumiga, kus vahetatakse arvamusi EMP lepingu toimimise kohta. Otsused võetakse vastu konsensuse alusel.

               2.3.EMP ühiskomitee kavandatav õigusakt

               EMP ühiskomiteel on kavas vastu võtta EMP ühiskomitee otsus (edaspidi „kavandatav õigusakt“), millega muudetakse EMP lepingu IX lisa „Finantsteenused“ ja protokolli 37 (mis sisaldab artikliga 101 ette nähtud loetelu).

               Kavandatava õigusakti eesmärk on inkorporeerida EMP lepingusse Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris,
                  1
                ning Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088
                  2
               .

               Vastavalt EMP lepingu artiklitele 103 ja 104 muutub kavandatav õigusakt osaliste jaoks siduvaks.

               3.Liidu nimel võetav seisukoht

               Komisjon esitab nõukogule EMP ühiskomitee otsuse eelnõu, et nõukogu võtaks selle vastu kui liidu seisukoha. Vastu võetud seisukoht tuleks esitada EMP ühiskomitees esimesel võimalusel.

               Lisatud EMP ühiskomitee otsusega kehtestatakse EMP EFTA riikide õigus osaleda liidu juhtorgani, nimelt liikmesriikide jätkusuutliku rahastamise eksperdirühma töös, mis läheb kaugemale sellest, mida saab pidada pelgalt tehnilisteks kohandusteks nõukogu määruse nr 2894/94 tähenduses. Seetõttu võtab liidu seisukoha vastu nõukogu.

               4.Õiguslik alus

               4.1.Menetlusõiguslik alus

               4.1.1.Põhimõtted

               Euroopa Liidu toimimise lepingu (edaspidi „ELi toimimise leping“) artikli 218 lõikega 9 on ette nähtud otsused, millega „kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  3
               .

               4.1.2.Kohaldamine käesoleval juhtumil

               EMP ühiskomitee on lepinguga, täpsemalt EMP lepinguga loodud organ. Õigusakt, mille EMP ühiskomitee peab vastu võtma, on õigusliku toimega akt. Kavandatav õigusakt on rahvusvahelise õiguse alusel siduv kooskõlas EMP lepingu artiklitega 103 ja 104.

               Kavandatud aktiga ei täiendata ega muudeta lepingu institutsioonilist raamistikku. Seega on kavandatava otsuse menetlusõiguslik alus Euroopa Liidu toimimise lepingu artikli 218 lõige 9 koostoimes nõukogu määruse (EÜ) nr 2894/94 (Euroopa Majanduspiirkonna lepingu rakendamise korra kohta) artikli 1 lõikega 3.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 alusel ja koostoimes nõukogu määruse (EÜ) nr 2894/94 artikli 1 lõikega 3 tehtava otsuse materiaalõiguslik alus sõltub eelkõige EMP lepingusse inkorporeeritava ELi õigusakti materiaalõiguslikust alusest.

               Kui kavandatava õigusaktiga taotletakse kahte eesmärki või reguleeritakse kahte valdkonda ning ühte neist võib pidada peamiseks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus, nimelt peamise või ülekaaluka eesmärgi või valdkonna tõttu nõutav materiaalõiguslik alus.

               4.2.2.Kohaldamine käesoleval juhtumil

               Kavandatava akti peamine eesmärk ja sisu on seotud õigusaktide ühtlustamise ja siseturu toimimise tagamisega. Seega on kavandatud otsuse materiaalõiguslik alus Euroopa Liidu toimimise lepingu artikkel 114.

               4.3.Kokkuvõte

               Kavandatava otsuse õiguslik alus peaks olema Euroopa Liidu toimimise lepingu artikkel 114 koostoimes Euroopa Liidu toimimise lepingu artikli 218 lõikega 9 ning nõukogu määruse (EÜ) nr 2894/94 (Euroopa Majanduspiirkonna lepingu rakendamise korra kohta) artikli 1 lõikega 3.

               5.Kavandatava akti avaldamine

               Kuna EMP ühiskomitee aktiga muudetakse EMP lepingu IX lisa „Finantsteenused“ ja protokolli 37 (mis sisaldab artikliga 101 ette nähtud loetelu), on asjakohane avaldada see pärast vastuvõtmist Euroopa Liidu Teatajas.

               2022/0057 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel EMP ühiskomitees seoses EMP lepingu IX lisa „Finantsteenused“ ja protokolli nr 37 (mis sisaldab artikliga 101 ette nähtud loetelu) muutmisega

                  (EMP EFTA riikide osalemine liikmesriikide jätkusuutliku
                  rahastamise eksperdirühmas)

               (EMPs kohaldatav tekst)

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 114 koostoimes artikli 218 lõikega 9,

               võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakendamise korra kohta,
                  4
                eriti selle artikli 1 lõiget 3,

               võttes arvesse Euroopa Komisjoni ettepanekut,

               ning arvestades järgmist:

               (1)Euroopa Majanduspiirkonna leping
                  5
                (edaspidi „EMP leping“) jõustus 1. jaanuaril 1994.

               (2)Vastavalt EMP lepingu artiklile 98 võib EMP lepinguga asutatud EMP ühiskomitee (edaspidi „EMP ühiskomitee“) oma otsusega muu hulgas muuta EMP lepingu IX lisa „Finantsteenused“ ja protokolli nr 37 (mis sisaldab artikliga 101 ette nähtud loetelu).

               (3)EMP lepingusse tuleb inkorporeerida Euroopa Parlamendi ja nõukogu määrus (EL) 2019/2088
                  6
               .

               (4)EMP lepingusse tuleb inkorporeerida Euroopa Parlamendi ja nõukogu määrus (EL) 2020/852
                  7
               .

               (5)EMP lepingu XI lisa ja protokolli nr 37 tuleks vastavalt muuta.

               (6)Seetõttu peaks liidu võetav seisukoht EMP ühiskomitees põhinema lisatud EMP ühiskomitee otsuse eelnõul,

               ON VASTU VÕTNUD KÄESOLEVA OTSUSE:

               Artikkel 1

               Liidu nimel EMP ühiskomitees võetav seisukoht EMP lepingu XI lisa ja protokolli 37 muutmise suhtes põhineb käesolevale otsusele lisatud EMP ühiskomitee otsuse eelnõul.

               Artikkel 2

               Käesolev otsus jõustub selle vastuvõtmise päeval.

               Brüssel,

                     Nõukogu nimel

                     eesistuja

                     (1)

                        ELT L 317, 9.12.2019, lk 1.

                     (2)

                        ELT L 198, 22.6.2020, lk 13.

                     (3)

                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punktid 61–64.

                     (4)

                        EÜT L 305, 30.11.1994, lk 6.

                     (5)

                        EÜT L 1, 3.1.1994, lk 3.

                     (6)

                        Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT 317, 9.12.2019, lk 1).

                     (7)

                        Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.6.2020, lk 13).

    ---documentbreak---

               EUROOPA KOMISJON
            Brüssel,4.3.2022
            COM(2022) 79 final

            LISA
            järgmise dokumendi juurde:
            Ettepanek: NÕUKOGU OTSUS
            seisukoha kohta, mis võetakse Euroopa Liidu nimel EMP ühiskomitees seoses EMP lepingu IX lisa „Finantsteenused“ ja protokolli nr 37 (mis sisaldab artikliga 101 ette nähtud loetelu) muutmisega(EMP EFTA riikide osalemine liikmesriikide jätkusuutliku  rahastamise eksperdirühmas)

               LISA

               EMP ÜHISKOMITEE OTSUS,

               millega muudetakse EMP lepingu IX lisa „Finantsteenused“ ja protokolli nr 37 (mis sisaldab artikliga 101 ette nähtud loetelu)

               EMP ÜHISKOMITEE,

               võttes arvesse Euroopa Majanduspiirkonna lepingut (edaspidi „EMP leping“), eriti selle artiklit 98,

               ning arvestades järgmist:

               (1)EMP lepingusse tuleb inkorporeerida Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris
                  1
                (EMPs kohaldatav tekst).

               (2)EMP lepingusse tuleb inkorporeerida Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088
                  2
                (EMPs kohaldatav tekst).

               (3)EMP lepingu IX lisa ja protokolli nr 37 tuleks seetõttu vastavalt muuta,

               ON VASTU VÕTNUD KÄESOLEVA OTSUSE:

               Artikkel 1

               EMP lepingu IX lisa punkti 31nb (komisjoni delegeeritud määrus (EL) 2019/1851) järele lisatakse järgmine punkt:

               „31o.32019 R 2088: Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT 317, 9.12.2019, lk 1), mida on muudetud:

               -32020 R 0852: Euroopa Parlamendi ja nõukogu 18. juuni 2020. aasta määrusega (EL) 2020/852 (ELT L 198, 22.6.2020, lk 13).

               Käesolevas lepingus loetakse selle määruse sätteid järgmises kohanduses:

               (a)
                     EFTA riikide suhtes kohaldatakse artikli 4 lõigetes 3 ja 4 sätestatud erandeid alates EMP ühiskomitee [käesoleva otsuse] otsuse nr.../... jõustumise kuupäevast või siseriiklike õigusaktidega määratud kuupäevast, mis ei tohi olla EMP ühiskomitee otsuse jõustumise kuupäevast hilisem kui 12 kuud.

               (b)Artiklis 20 tehakse EFTA riikide puhul järgmised kohandused:

               (a)teises lõigus asendatakse sõnad „alates 10. märtsist 2021“ sõnadega „alates EMP ühiskomitee [käesoleva otsuse] otsuse nr.../... jõustumise kuupäevast või siseriiklike õigusaktidega määratud kuupäevast, mis ei tohi olla EMP ühiskomitee otsuse jõustumise kuupäevast hilisem kui 12 kuud“;

               (b)kolmandas lõigus asendatakse sõnad „alates 1. jaanuarist 2022“ sõnadega „alates EMP ühiskomitee [käesoleva otsuse] otsuse nr.../... jõustumise kuupäevast või siseriiklike õigusaktidega määratud kuupäevast, mis ei tohi olla EMP ühiskomitee otsuse jõustumise kuupäevast hilisem kui 12 kuud“.

               31p.32020 R 0852: Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.6.2020, lk 13).

               Käesolevas lepingus loetakse selle määruse sätteid järgmises kohanduses:

               (a)artikli 13 lõike 1 punktis d asendatakse sõnad „liidu õiguses“ sõnadega „EMP lepingus“.

               (b)Artikli 27 lõikes 2 asendatakse sõnad „alates 1. jaanuarist 2022“ EFTA riikide puhul sõnadega „alates EMP ühiskomitee [käesoleva otsuse] otsuse nr.../... jõustumise kuupäevast või siseriiklike õigusaktidega määratud kuupäevast, mis ei tohi olla EMP ühiskomitee otsuse jõustumise kuupäevast hilisem kui 12 kuud.“

               Artikkel 2

               EMP lepingu protokolli nr 37 lisatakse järgmine punkt:

               „43.Liikmesriikide jätkusuutliku rahastamise eksperdirühm (määrus (EL) 2020/852).“

               Artikkel 3

               Määruste (EL) 2019/2088 ja (EL) 2020/852 islandi- ja norrakeelsed tekstid, mis avaldatakse Euroopa Liidu Teataja EMP kaasandes, on autentsed.

               Artikkel 4

               Käesolev otsus jõustub järgmisel päeval pärast seda, kui kõik EMP lepingu artikli 103 lõike 1 kohased teated on edastatud
                  3*.

               Artikkel 5

               Käesolev otsus avaldatakse Euroopa Liidu Teataja EMP osas ja EMP kaasandes.

               Brüssel, […].

                     EMP ühiskomitee nimel

                     eesistuja

                     [...]

                     EMP ühiskomitee

                     sekretärid

                     [...]

                     (1)

                        ELT L 317, 9.12.2019, lk 1.

                     (2)

                        ELT L 198, 22.6.2020, lk 13.

                     (3)
                  *
                        [Põhiseadusest tulenevaid nõudeid ei ole nimetatud.] [Põhiseadusest tulenevad nõuded on nimetatud.]